Mann omkom i trafikkulykke i Finnmark
– Meldingen kom like før klokken tre i natt via AMK. Det var den overlevde av de to mennene som varslet om ulykken, forteller operasjonsleder Andreas Haugaasen, i Finnmark politidistrikt, til VG.Ulykken fant sted ved 02.30-tiden natt til mandag i Tufjord på Rolvsøya i Måsøy kommune. Politiet opplyser at første enhet på stedet var Sea King fra Banak i Lakselv ved 04-tiden. – Etter hvert ankom også personell fra brannvesenet. Vårt personell rykket ut fra Hammerfest og ankom i 09-tiden i morges. Grunnen er at ulykken skjedde på en øy uten veiforbindelse, og at vi derfor har vært avhengig av båt for å komme ut, forteller Haugaasen til VG. Den avdøde er fraktet med Sea King til Havøysund. Den andre mannen ble fraktet til Hammerfest sykehus, og er ansett som lettere skadet. Han er i morgentimene avhørt av politiet.De pårørende er varslet, og politiet mener at det er for tidlig å kunne si noe om årsaken til ulykken. – Det gjenstår en god del etterforskning så det er for tidlig å si hva som kan være ulykkesårsaken. Det er kun den ene bilen som er involver, og det kan se ut til at bilen har truffet et eller annet og vært ute av veibanen. Det kan være steiner eller grøft ettersom det er det eneste på stedet, sier operasjonsleder. Rolvsøya er ifølge Måsøy kommunes nettsider den største øya i kommunen med sine 89 km². Likevel bor det bare omkring 65 mennesker fordelt på tettstedene Gunnarnes og Tufjord som ligger henholdsvis vest og øst på øya. Rolvsøya har hurtigbåtforbindelse både med Havøysund og Hammerfest.
Mangel på veiforbindelse gjorde at politiet ankom ulykkesstedet i Tufjord seks timer etter at de fikk meldingen.